b'\n_START_ARTICLE_\nPalosirkka\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLaji on kookas hein\xc3\xa4sirkka, jonka naaras on koirasta isompi. V\xc3\xa4rilt\xc3\xa4\xc3\xa4n palosirkka on ruskeankirjava koiraiden ollessa s\xc3\xa4vylt\xc3\xa4\xc3\xa4n naaraita tummempia, ja yksil\xc3\xb6it\xc3\xa4 on vaikea erottaa maasta. Sen sijaan lennossa koiras on helposti tunnistettavissa oransseista takasiivist\xc3\xa4 sek\xc3\xa4 luonteenomaisesta, r\xc3\xa4tisev\xc3\xa4st\xc3\xa4 lento\xc3\xa4\xc3\xa4nest\xc3\xa4. Sirkan etusiivet ovat ruskeat ja peitt\xc3\xa4v\xc3\xa4t lepoasennossa kokonaan r\xc3\xa4ike\xc3\xa4n oranssinpunaiset, ruskeak\xc3\xa4rkiset takasiivet. Etusel\xc3\xa4n keskiharjanne on palosirkalla selv\xc3\xa4sti koholla eik\xc3\xa4 siin\xc3\xa4 n\xc3\xa4y kuoppia.\n_START_SECTION_\nLevinneisyys\n_START_PARAGRAPH_\nLajin levinneisyysalue ulottuu Keski-Euroopasta Kiinaan ja Koreaan. Palosirkka esiintyi aikaisemmin Suomessa Oulun l\xc3\xa4\xc3\xa4niin saakka, mutta nykyisin tunnetaan vain kymmenkunta erillist\xc3\xa4 esiintym\xc3\xa4\xc3\xa4 Varsinais-Suomessa, Uudellamaalla, Pirkanmaalla, Kymenlaaksossa ja Etel\xc3\xa4-Savossa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nPalosirkka on paahdeymp\xc3\xa4rist\xc3\xb6jen asukki. Laji viihtyy kuivissa kanervikoissa, kedoilla ja hiekkarinteill\xc3\xa4 loppukes\xc3\xa4ll\xc3\xa4. Lajin vaatimat elinymp\xc3\xa4rist\xc3\xb6t ovat nykyisin harvinaisia ja sirkka onkin Euroopassa laajalti uhanalainen tai kokonaan h\xc3\xa4vinnyt. Elinpaikkavaatimusten lis\xc3\xa4ksi palosirkka ei yleens\xc3\xa4 ole yksitt\xc3\xa4isill\xc3\xa4 esiintymispaikoilla kovin runsaslukuinen. Sirkat ovat herkki\xc3\xa4 kylm\xc3\xa4lle s\xc3\xa4\xc3\xa4lle ja huonoina vuosina niiden kehitys voi j\xc3\xa4\xc3\xa4d\xc3\xa4 kesken, jolloin lis\xc3\xa4\xc3\xa4ntyminenk\xc3\xa4\xc3\xa4n ei onnistu._NEWLINE_Palosirkan kehitys on kaksivuotinen munan talvehtiessa kaksi kertaa. Toisin kuin herk\xc3\xa4sti lentoon l\xc3\xa4htev\xc3\xa4t koiraat, naaraat eiv\xc3\xa4t erityisemmin liiku ja niiden l\xc3\xb6yt\xc3\xa4minen maastosta on hankalaa. Sirkat eiv\xc3\xa4t varsinaisesti sirit\xc3\xa4, mutta koiras tuottaa lent\xc3\xa4ess\xc3\xa4\xc3\xa4n r\xc3\xa4tisev\xc3\xa4\xc3\xa4 \xc3\xa4\xc3\xa4nt\xc3\xa4, jonka merkityst\xc3\xa4 ei tunneta. Saattaa olla ett\xc3\xa4 se saa naaraat tuottamaan feromonia, jonka perusteella koiraat l\xc3\xb6yt\xc3\xa4v\xc3\xa4t naaraiden luokse._NEWLINE_Suomessa laji on vaarantunut, Ruotsissa se on eritt\xc3\xa4in uhanalainen. Suomessa osa palosirkan esiintymist\xc3\xa4 on suojeltuja. Esiintymi\xc3\xa4 hoidetaan ymp\xc3\xa4rist\xc3\xb6n sopivuuden takaamiseksi ja lajin s\xc3\xa4ilymist\xc3\xa4 sen tunnetuilla esiintymispaikoilla seurataan.'